Ni̱ màn da̱ꞌa̱j nej sí ꞌnaꞌ riñan hioꞌó Grecia siganï̂nj nej sí gaꞌnaꞌ giꞌñanj dânj guendâ ginu̱n ña̱ꞌa̱nj nej sôꞌ.
Ni̱ gaꞌnaꞌ nichì nej sôꞌ ñan ni̱kï̱nꞌ Felipe,
sôꞌ ꞌna̱ꞌ yumanꞌ Betsaida huin doꞌó Galilea,
ni̱ ûta àko gachín niꞌhiaj nej sôꞌ ni̱ gataj nej sôꞌ:
—Señor,
ruhuâ nej ñûnj gi̱ni̱ꞌin nej ñûnj Ma̱ꞌan Jesús.
Ni̱ gaꞌanj ga̱ta̱j Felipe gunïn Andrés,
ni̱ ni̱ka̱j duguiꞌ nguèj sôꞌ gaꞌanj gànàtàꞌ nguèj sôꞌ gu̱nïn Ma̱ꞌan Jesús.
Nanikàj Ma̱ꞌan Jesús ni̱ gata:
—Ni̱ gàꞌ guyumân diû si ga̱ꞌmi̱n hueꞌê nej guiì ni̱ gi̱ni̱ꞌin ninj ahuin sa huin yàngàꞌ Daꞌní Ma̱ꞌan Ñaꞌanj an.
Yàngàꞌ ni̱ yàngàꞌ hia nï̀nꞌ tâ,
ni̱ si nun gi̱ni̱nj ka̱n trigu riñan hioꞌóo ni̱ gahuij,
ni̱ gùnàj ꞌngo̱ rïn;
sani̱ si ginin riñan hioꞌóo ni̱ gahuij,
hiôꞌ ni̱ gìyìchraj ni̱ ûta ga̱hiu ka̱n trigu raj.
Sí naꞌhuej ruhuâ gi̱ranꞌ sa̱ñu̱n ngà nneè kú,
ni̱ ga̱ꞌa̱nj ni̱ꞌhia̱ sôꞌ;
ni̱ sí nitaj si yuꞌhuiꞌ guendâ gi̱ranꞌ sa̱ñu̱n ruhuâ yumiguì nânj,
ni̱ gànàrìꞌ sôꞌ ñan ga̱ne nìgànj sôꞌ.
Si hua̱ ꞌngo̱ nej suj gunânj gi̱ꞌtsi riñânj,
ni̱ gi̱nikòꞌ nej suj ñùnj;
ni̱ ñan gané,
ni̱ hiuj dânj ga̱ne sí gu̱na̱nj gi̱ꞌtsi riñânj.
Si hua̱ ꞌngo̱ sí gunânj gi̱ꞌtsi riñânj,
ni̱ gi̱nikaj chrej Ma̱ꞌan Rê ngà sôꞌ.
’Hia̱j ni̱ ûta gananï̂n ruhuâ ma̱ꞌan nimânj;
ni̱ nùnj huin si gàtà hia̱j ràꞌaj:
“Taj,
gi̱ꞌhia sòꞌ si ga̱na̱ni̱nj riñan orâ chìꞌ nânj.”
Sani̱ hua̱ ni̱ña̱n si gàhuìj dadinꞌ huê rayiꞌî guendâ gàhuìj huin gaꞌná na̱nj ánj.
Taj,
na̱gi̱ꞌhiaj yàchìj Ma̱ꞌân rèꞌ siyu̱gui Ma̱ꞌân rèꞌ.
Hiôꞌ ni̱ gaꞌmin ꞌngo̱ sa gaꞌmin nda yàtàꞌa:
—Gàꞌ nagiꞌhiaj yàchì siyu̱gui,
sani̱ na̱gi̱ꞌhiaj yàchìj ñûn siyu̱guí.
Ni̱ gunïn nej guiì rìgì màn hiuj dânj,
nej nuguanꞌ gaꞌmin Ma̱ꞌan sa gaꞌmin nda neꞌ yàtàꞌa ni̱ gataj ninj,
si duꞌhui gaguâj.
Ni̱ aꞌngô ninj gataj:
—ꞌNgo̱ ángel gaꞌmin na̱nj ánj.
Nanikàj Ma̱ꞌan Jesús ni̱ gata:
—Nuguanꞌ nânj ni̱ gaꞌnaj sani̱ sê rayiꞌí huin gaꞌnaj mánj,
gaꞌnaj rayiꞌî nej suj na̱nj ánj.
Ni̱ gàꞌ guyumân diû si ga̱na̱ka̱j guendâ Ma̱ꞌan Ñaꞌanj an dàj giꞌhiaj nej guiì màn ruhuâ yumiguì nânj;
hia̱j ni̱ giri Ma̱ꞌan Ñaꞌanj an ga̱ꞌa̱nj sí aꞌnïnꞌ ni̱ka̱j su̱n ruhuâ yumiguì nânj neꞌ ye̱ꞌe.
Sani̱ nga go̱dokoꞌ rùgùtsì nej sij ñùnj riñan rugutsìi,
ni̱ ga̱ꞌhue gi̱ꞌhia ga̱na̱ni̱n daranꞌ nej guiì màn nï̀nꞌ gàchràꞌ ruhuâ yumiguìi ni̱ ga̱ne ninj ñan ga̱né.
Ni̱ huê dànanj gaꞌmin Ma̱ꞌan Jesús ni̱ giꞌhia si ga̱ꞌhue ga̱ra̱n daꞌngaꞌ ruhuôꞌ dàj gi̱ꞌhiaj nej sij nga da̱gahuiꞌ nej sij Ma̱ꞌan.
Nanikàj nej guiì ni̱ gataj ninj:
—Gunïn nej ñûnj dàj taj riñan si-nùguànꞌ Ma̱ꞌan Ñaꞌanj an,
si Cristo ni̱ ga̱ne nìgànj nï̀nꞌïnj.
Nùnj huin saj ni̱ gataj Ma̱ꞌân rèꞌ.
Si ña̱ꞌa̱n huaj si go̱dokoꞌ nej sij riñan rugutsìi Daꞌní síi ràꞌaj.
Ni̱ ahuin si huin daꞌní síi ràꞌaj.
Hiôꞌ ni̱ gataj Ma̱ꞌan Jesús:
—Do̱j nï̀nꞌ diû ga̱ne sa yigï̀ïn siganï̂nj nej suj;
ni̱ ga̱che̱ nej suj nga nï̀nꞌ nne sa yigï̀ïn ngà nej suj,
daꞌnga ni̱ si̱ guyumân sa ru̱mi̱nꞌ dânj riñan nej suj,
sí gaché ñan ru̱mi̱nꞌin ni̱ nun niꞌin daꞌnga sôꞌ dànèꞌ huaj sôꞌ.
Nga nï̀nꞌ nne sa yigï̀ïn ngà nej suj,
ni̱ gùyùmàn ruhuâ nej suj niꞌin nej suj sa yigï̀n dânj,
daꞌnga ni̱ gaꞌhue ga̱huin nej suj daꞌní sa yigï̀ïn.
Huê nej nuguanꞌ nânj gaꞌmin Ma̱ꞌan Jesús,
ni̱ gaꞌan ni̱ giyiꞌîj huij riñan nej sij.